Komisijos reglamentas (EB) Nr. 963/2001
2001 m. gegužės 17 d.
dėl išsamių Tarybos reglamento (EB) Nr. 1259/1999 taikymo taisyklių dėl papildomos Bendrijos paramos ir informacijos perdavimo Komisijai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1259/1999, nustatantį bendrąsias tiesioginės paramos schemų pagal bendrąją žemės ūkio politiką taisykles [1], ypač į jo 11 straipsnio pirmąją įtrauką,
kadangi:
(1) Kaimo plėtros priemonės, kurioms finansuoti naudojama Reglamento (EB) Nr. 1259/1999 5 straipsnio 2 dalyje minima papildoma Bendrijos parama, sudaro dalį kaimo plėtros programavimo, nurodyto 1999 m. gegužės 17 d. Tarybos reglamente (EB) Nr. 1257/1999, dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies keičiančiame bei panaikinančiame tam tikrus reglamentus [2]. Dėl to Komisija, vadovaudamasi 1999 m. liepos 23 d. Komisijos reglamento (EB) Nr. 1750/1999 nustatančio išsamias taisykles, kaip reikia taikyti Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai [3] su paskutiniais pakeitimais, padarytais Reglamentu (EB) Nr. 672/2001 [4], 33 straipsnio 2 dalies a punktu, atlieka pasiūlytų priemonių įvertinimą.
(2) Būtina nustatyti Reglamento (EB) Nr. 1259/1999 5 straipsnio 2 dalyje nurodytus terminus, reikalingus papildomai Bendrijos paramai suteikti. Juos reikėtų nustatyti taip, kad valstybės narės suspėtų pasinaudoti papildoma Bendrijos parama.
(3) Reglamento (EB) Nr. 1259/1999 5 straipsnio 2 dalyje nurodoma, kaip sumas, atsiradusias sumažinus išmokas už tam tikras papildomas priemones, reikia naudoti dabartinėms kaimo plėtros priemonėms finansuoti. Minėtąją paramą turėtų sudaryti parama papildomiems gavėjams pagal dabartines priemones, įskaitant gavėjus, turinčius gauti paramą pagal papildomai prisiimtus įsipareigojimus finansuoti papildomus veiksmus pagal dabartinių priemonių sistemą, arba parama papildomoms priemonėms finansuoti. Tačiau minėtoji parama neturėtų būti naudojama tik Bendrijos bendro finansavimo tarifams, taikomiems kaimo plėtros programavimo dokumentuose jau numatytoms priemonėms, padidinti. Kad būtų galima atsekti duomenis, daugiamečiai paramos gavėjo veiksmai turi būti finansuojami iš to paties šalininio iki šios priemonės įgyvendinimo pabaigos.
(4) Siekiant užtikrinti, kad Komisija gautų visą informaciją apie priemones, kurių valstybės narės imasi įgyvendindamos Reglamentą (EB) Nr. 1259/1999 pagal jo 9 straipsnį, reikėtų priimti taisykles dėl Komisijai perduodamos informacijos turinio ir laiko.
(5) Jungtinis komitetas, sudarytas iš vadybos komitetų, įsteigtų pagal Tarybos reglamento (EB) Nr. 1254/1999 [5] 42 straipsnį ir atitinkamus kitų reglamentų dėl bendrų žemės ūkio rinkų organizavimo straipsnius, per pirmininko nustatytą laikotarpį savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
Papildoma Bendrijos parama
1. Pagal Reglamento (EB) Nr. 1259/1999 3 straipsnio 2 dalį ir 4 straipsnį neišmokėtos sumos naudojamos to paties reglamento 5 straipsnio 2 dalyje nustatytai papildomai Bendrijos paramai išmokėti ne vėliau kaip iki trečiųjų finansinių metų, einančių po minėtų sumų neišmokėjimo metų, pabaigos.
2. Papildoma Bendrijos parama už Reglamento (EB) Nr. 1259/1999 5 straipsnio 2 dalyje nurodytą vieną priemonę arba kelias priemones, apima paramą:
a) papildomiems gavėjams, gaunantiems paramą už dabartines priemones, įtrauktas į kaimo plėtros programavimo dokumentus, nurodytus Reglamento (EB) Nr. 1257/1999 44 straipsnio 2 dalyje; ir (arba)
b) už papildomas priemones, kurias reikia įtraukti į kaimo plėtros programavimo dokumentus.
Bendrijos įnašo į minėtą papildomą paramą dalis, išreikšta procentais, lieka tokia pati, kaip nustatyta atitinkamos priemonės kaimo plėtros programavimo dokumente.
3. Paramos gavėjas savo daugiamečiams veiksmams finansuoti negauna papildomos paramos, kurią pagal Reglamento (EB) Nr. 1750/1999 33 straipsnio 2 dalies a punktą numatyta skirti už vienus metus, ir Reglamento (EB) Nr. 1259/1999 5 straipsnio 2 dalyje nurodytos papildomos paramos - už kitus metus.
2 straipsnis
Informacijos perdavimas Komisijai
1. Valstybės narės perduoda Komisijai Reglamento (EB) Nr. 1259/1999 3 straipsnyje nurodytą informaciją ir duomenis apie kiekvieną to paties reglamento priede išvardytą sektorių:
a) naudojamos žemės ūkio paskirties žemės ir atitinkamos gamybos būklės analizę, nurodydamos galimą poveikį aplinkai;
b) išsamų minėtojo reglamento 3 straipsnio 1 dalyje numatytų atitinkamų aplinkosaugos priemonių, kurių jos ėmėsi, atsižvelgdamos į šio straipsnio a punkte nurodytą analizę, apibūdinimą;
c) išsamų sankcijų, kurias jos nusprendė taikyti pagal minėtojo reglamento 3 straipsnio 2 dalį, apibūdinimą.
2. Valstybės narės, kurios nusprendžia įgyvendinti Reglamento (EB) Nr. 1259/1999 4 straipsnį, perduoda Komisijai išsamų tuo tikslu taikomų priemonių apibūdinimą.
3. Valstybės narės perduoda Komisijai išsamų visų priemonių, priimtų pagal Reglamentą (EB) Nr. 1259/1999, apibūdinimą.
4. Šio straipsnio 1, 2 ir 3 dalyse minimuose apibūdinimuose reikia nurodyti visus atitinkamus valstybės narės ir (arba) Bendrijos teisės aktus. Komisijos prašymu valstybės narės jai perduoda minėtus nacionalinės teisės aktus.
5. Šio straipsnio 1, 2 ir 3 dalyse nurodyta informacija perduodama iš karto, kai priimamos atitinkamos priemonės. Informacija apie priemones, priimtas nuo 2000 m. sausio 1 d. iki 2001 m. liepos 31 d., perduodama iki 2001 m. rugsėjo 30 d.
6. Ne vėliau kaip iki kiekvienų metų rugsėjo 30 d. valstybės narės perduoda patikslintus duomenis apie papildomos Bendrijos paramos sumų, neišmokėtų pagal Reglamento (EB) Nr. 1259/1999 3 straipsnio 2 dalį ir 4 straipsnį, paskirstymą, kartu pateikdamos Reglamento (EB) Nr. 1750/1999 37 straipsnyje nustatytą išlaidų ataskaitą.
3 straipsnis
Metinė ataskaita
1. Metinė veiklos ataskaita apie 2 straipsnio 1, 2 ir 3 dalyse nurodytų priemonių įgyvendinimą ir baudų taikymą, įskaitant jų poveikio įvertinimą, Komisijai pateikiama iki kiekvienų metų balandžio 30 d. Pirmoji veiklos ataskaita pateikiama iki 2002 m. balandžio 30 d. ir apima 2000 ir 2001 m. taikytas priemones bei baudas.
Kiekvienoje veiklos ataskaitoje pateikiama informacija apie:
a) turimų fizinių ir finansinių duomenų apie priemonių ir baudų, nurodytų 2 straipsnio 1, 2 ir 3 dalyse, taikymą, pateikiant šių duomenų analizę ir informaciją apie patirtas pagrindines problemas;
b) nustatytų veiklos tikslų įgyvendinimo būklę, remiantis a punkte nurodytais duomenimis.
2. Jeigu iki kiekvienų metų balandžio 30 d. ataskaita nepateikiama arba akivaizdu, kad pateiktoje ataskaitoje yra ne visa informacija, Komisija atitinkamoms valstybėms narėms sustabdo išankstines išmokas, susijusias su EŽŪOGF Garantijų skyriaus 1A paantraštėje nurodytomis išlaidomis tokia tvarka:
a) jeigu minėtoji ataskaita iki gegužės 15 d. nepateikiama arba akivaizdu, kad iki minėtos datos pateiktoje ataskaitoje yra ne visa informacija, visos sumos, neišmokėtos pagal Reglamento (EB) Nr. 1259/1999 3 straipsnio 2 dalį ir 4 straipsnį nuo praėjusių metų gegužės 1 iki spalio 15 d. išskaitomos iš išankstinių išmokų, mokėtinų birželio pradžioje;
b) jeigu minėtoji ataskaita gaunama po birželio 15 d. arba akivaizdu, kad po minėtos datos pateiktoje ataskaitoje yra ne visa informacija, visos sumos, neišmokėtos pagal Reglamento (EB) Nr. 1259/1999 3 straipsnio 2 dalį ir 4 straipsnį, nuo spalio 16 iki balandžio 30 d. išskaitomos iš išankstinių išmokų, mokėtinų liepos pradžioje.
3. Pagal šio straipsnio 2 dalį valstybėms narėms neišmokėta suma išmokama kartu su antrąja išankstine išmoka, tik pateikus ataskaitą, kurioje yra visa informacija.
4 straipsnis
Įsigaliojimas
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 17 d.